Document ID: 32010D0004

KOMISIJAS LĒMUMS
(2009. gada 22. decembris),
ar ko Bulgārijai atļauj izmantot statistikas datus, kas vecāki par aizpagājušo gadu, un noteiktas aptuvenas aplēses PVN pašu resursu bāzes aprēķinam
(izziņots ar dokumenta numuru C(2009) 10413)
(Autentisks ir tikai teksts bulgāru valodā)
(2010/4/ES, Euratom)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Atomenerģijas kopienas dibināšanas līgumu,
ņemot vērā Padomes 1989. gada 29. maija Regulu (EEK, Euratom) Nr. 1553/89 par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi (1), un jo īpaši tās 4. panta 4. punktu un 6. panta 3. punktu,
apspriedusies ar Padomdevēju komiteju pašu resursu jautājumos,
tā kā:
(1)
Bulgārija ir lūgusi Komisijas atļauju izmantot valsts uzskaites datus, kas ir vecāki par aizpagājušo gadu, kā arī aptuvenas aplēses PVN pašu resursu bāzes aprēķinam darījumiem, kas uzskaitīti Padomes 2006. gada 28. novembra Direktīvas 2006/112/EK par kopējo pievienotās vērtības nodokļa sistēmu (2) X pielikuma B daļas 10. punktā.
(2)
Lai iedalītu darījumus statistikas kategorijās atbilstoši 4. panta 4. punktam Regulā (EEK, Euratom) Nr. 1553/89, Bulgārija nevar izmantot valsts uzskaites datus par aizpagājušo gadu pirms attiecīgā finanšu gada, par kuru aprēķina PVN resursu bāzi. Tādēļ Bulgārijai ir jāatļauj izmantot valsts uzskaites datus, kas ir vecāki par aizpagājušo gadu.
(3)
Bulgārijai ir atļauts atbrīvot no nodokļa vienu darījumu kategoriju (starptautiskie pasažieru pārvadājumi), kas minēta Direktīvas 2006/112/EK X pielikuma B daļā, pamatojoties uz Akta par Bulgārijas Republikas pievienošanos Eiropas Savienībai (3) VI pielikuma 6. iedaļas (Nodokļu politika) 1. punktu. Šie darījumi ir jāņem vērā, nosakot PVN pašu resursu bāzi.
(4)
Bulgārija nevar veikt precīzu PVN pašu resursu bāzes aprēķinu darījumiem, kas uzskaitīti Direktīvas 2006/112/EK X pielikuma B daļas 10. punktā. Šādi aprēķini varētu radīt nesamērīgu administratīvo slogu, kas nebūtu attaisnojams saistībā ar attiecīgo darījumu ietekmi uz Bulgārijas kopējo PVN resursu bāzi. Bulgārija var veikt aprēķinu, izmantojot aptuvenas aplēses šīs kategorijas darījumiem. Bulgārijai tāpēc ir jāatļauj aprēķināt PVN bāzi, izmantojot aptuvenas aplēses saskaņā ar 6. panta 3. punkta otro ievilkumu Regulā (EEK, Euratom) Nr. 1553/89.
(5)
Pārredzamības un juridiskās noteiktības labad ir lietderīgi noteikt šai atļaujai termiņu,
IR PIEŅĒMUSI ŠO LĒMUMU.
1. pants
Lai varētu veikt darījumu iedalījumu kategorijās, kā tas minēts 4. panta 4. punktā Regulā (EEK, Euratom) Nr. 1553/89, Bulgārijai no 2009. gada 1. janvāra ir atļauts izmantot skaitļus, kas iegūti no valsts uzskaites datiem par trešo vai ceturto gadu pirms attiecīgā finanšu gada, par kuru aprēķina PVN resursu bāzi.
2. pants
Lai aprēķinātu PVN pašu resursu bāzi no 2009. gada 1. janvāra, Bulgārijai atļauj izmantot aptuvenas aplēses attiecībā uz starptautiskiem pasažieru pārvadājumiem, kas minēti Direktīvas 2006/112/EK X pielikuma B daļā.
3. pants
Šo lēmumu piemēro no 2009. gada 1. janvāra līdz 2013. gada 31. decembrim.
4. pants
Šis lēmums ir adresēts Bulgārijas Republikai.
Briselē, 2009. gada 22. decembrī

Labels: 2
19
10
8
18
15